Sarkaņu baznīca
Sarkaņu Jaunavas Marijas bezvainīgās ieņemšanas Romas katoļu baznīca ir Romas katoļu Rīgas metropolijas Rēzeknes-Aglonas diecēzes draudzes baznīca. Tā atrodas Rēzeknes novada Lendžu pagasta Sarkaņos starp Sedzera un Cirma ezeriem. Pirmā zināmā katoļu baznīca Sarkaņos bija neliela koka celtne, kas celta 17. gadsimta beigās vai 18. gadsimta sākumā. Par jauna dievnama celšanu Sarkaņos 1830. gadā sāka gādāt prāvests Antons Lapkovskis. Pateicoties Lapkovska atstātajiem līdzekļiem, kā arī draudzes locekļu ziedojumiem, baznīca tika uzcelta 1860. gadā un 1897. gadā to konsekrēja (iesvētīja) bīskaps F. Simons Jaunavas Marijas godam. Sarkaņu baznīca ir vienkāršas četrstūrainas formas laukakmeņu celtne ar nelielu kvadrātveida tornīti virs jumta pie ieejas. Pie baznīcas atrodas mūra zvanu tornis. Baznīca ir ievērojama ar Jaunavas Marijas Brīnumdarītājas gleznu, kura ir gleznota uz koka un pārklāta ar sudraba ietērpu. Šī glezna radīta 15. vai 16. gadsimtā. Sarkaņu baznīca un tai blakus esošais zvanu tornis-kapliča ir valsts nozīmes arhitektūras pieminekļi.